
A Kari Minőségbiztosítási Bizottság beszámolója 2023. évre

1. Kari Minőségbiztosítási Bizottság működése
A Kari Minőségbiztosítási Bizottság (a továbbiakban: KMB) négy éve működik. A legutóbbi 2022. évre szóló beszámolóját a Kari Tanács 10/2023. (III.30.) számú határozatával fogadta el.
Ezzel párhuzamosan 2023 első hónapjaiban a KMB az EMBB által kijelölt célkitűzésekkel összhangban megvitatta és a 2/2023. (II.13.) számú határozatában kijelölte az év új minőségcéljait, valamint kidolgozta a munkatervét. Megállapítható, hogy az év folyamán a bizottsági munka a kijelölt mérföldkövek mentén haladt előre. 

1.1.  A KMB ülései
A KMB 2023. évben négy jelenléti (2023. február 13.; május 18.; július 4.; szeptember 7.) és egy online (2023. december 20.) ülést tartott, amelyek kivétel nélkül határozatképesek voltak. A 2023-as év folyamán a KMB 5 tagja változatlan összetételben: Dr. Gyulai-Schmidt Andrea egyetemi docens (elnök), Dr. Molnár Sarolta Judit egyetemi adjunktus, Dr. Pogácsás Anett egyetemi docens, Dr. Szilágyi Pál Béla egyetemi docens, oktató tagok, valamint a HÖK által delegált Berkényi Pál hallgatói tag voltak. 

1.2.  A KMB határozatai
a KMB 1/2023. (II.13.) számú határozata a 2022-es éves beszámoló elfogadásáról;

a KMB 2/2023. (II.13.) számú határozata a 2023-as minőségcélok elfogadásáról;

a KMB 3/2023. (II.13.) számú határozata a 2023-as munkaterv előkészítésének elhatározása;

a KMB 4/2023. (II.13.) számú határozata a 2023-as Intézkedési Terv előkészítésének elhatározása;

a KMB 5/2023. (V.18.) számú határozata a 2023-as Munkaterv elfogadása;

a KMB 6/2023. (V.18.) számú határozata a 2023-as Intézkedési Terv elfogadása;

a KMB 7/2023. (V.18.) számú határozata a 2023-as Felmérési Terv 2023. július 15-ig való felülvizsgálata;

a KMB 8/2023. (VII.04.) számú határozata a Felmérési terv 2024 tavaszáig egy kari hallgatói motivációs felméréssel való kiegészítése;

a KMB 9/2023. (IX.07.) számú határozata az oktatásmetriai táblázat felülvizsgálata;
a KMB 10/2023. (IX.07.) számú határozata az egyetemi kompetencia-méréshez összeállítandó kari kérdésekről;

a KMB 11/2023. (IX.07.) számú határozata az OMHV riport alapján a legjobb és a legrosszabb 10%-ot elért oktatók jutalmazásáról és figyelmeztetéséről;

a KMB 12/2023. (IX.07.) számú határozata a hivatásrendekkel és a hallgatókkal legkésőbb 2023 november végéig való találkozók előkészítéséről;

a KMB 13/2023. (XII.20.) számú határozata a 2023. évi Minőségcélok nyomonkövetéséről;

a KMB 14/2023. (XII.20.) számú határozata a 2024. évi Minőségcélok és a 2024. évi Munkaterv kidolgozásának előkészítéséről.

2. A JÁK minőségcéljai és azok nyomonkövetése

A KMB 2/2023. (II.13.) számú határozata három minőségcélt fogadott el 2023. évre, amelyek nyomonkövetése eredményeiről szóló beszámolót a KMB 13/2023. (XII. 20.) számú határozatával fogadta el. A Bizottság egyúttal megbízta elnökét, hogy a dokumentumot előterjesztés formájában nyújtsa be a Kari Tanácsnak elfogadásra.

A 2023-as évre szóló kari minőségcélok az alábbiak voltak: 

1. Az oktatási pontozásmetria továbbfejlesztése. A 2022-es évről áthozott minőségcél.
2. A hatékonyabb kommunikáció elmélyítése érdekében hallgatói fórumok tartása, valamint a 2022-es év eredményeinek továbbvitelével dékáni szintű eszmecsere folytatása a jogász hivatásrendekkel a jogász és igazgatási szak képzési tartalmáról és módszereiről.
3. A képzések magasabb minőségű működtetése érdekében oktatásmódszertani képzések kiterjesztése, oktatásmódszertani tananyagok fejlesztése. A meglévő képzések minőségének fejlesztése fontosabb, mint új képzések indítása. Ezzel kapcsolatban a Deák Intézet is megteszi a szükséges lépéseket. (Lásd bővebben jelen éves beszámoló 4.3. és 4.4. pontját.)

3. A JÁK-ot érintő felmérések és kiértékelésük 
2023-ban az alábbi felmérések lefolytatására került sor, amelynek eredményeit a KMB az év során megvitatta. 
· Gólyafelmérés 
· OMHV 
· Frissdiplomás felmérés
· munkatársi elégedettségmérés
· Főállású oktatók óraszámainak értékelése 
· Bemeneti kompetenciamérés a jogász és az igigi szakos hallgatók számára
· tudománymetriai jelentések értékelése (lásd a 4.1. alpontot)
A KMB a 2023. július 4-én megtarott ülésén értékelte ki az addig rendelkezésre álló felmérések eredményét. Az egyes megállapítások az akkori ülés jegyzőkönyvéből visszakereshetők. Általában elmondható, hogy minden olyan felmérésből, ami nem kari lebontásban tartalmazza az adatokat, hanem egyetemi szintű összesítés formájában jelenik meg, nehezen vonható le a JÁK számára individuláis következtetés. 
A KMB a 2024. évi első ülésén (január 16-án) elhatározta, hogy 2024. március 20-ig – a Kari Tanács következő üléséig és a hallgatói fórum márciusi megtartásáig – az időközben rendelkezésünkre bocsátott felmérések eredményeit feldolgozza, következtetéseit a Kari vezetés, valamint a hallgatók elé tárja, és intézkedési javaslatokat fogalmaz meg.  
4. A JÁK tevékenységének főbb mutatóit leíró adatok kiértékelése 
4.1. Tudományos tevékenység 
A JÁK a korábbi évek gyakorlatával megegyezően 2023-ban is mérte az oktatók tudományos tevékenységét. A kiértékelést követően az eredményeket személyre szabottan közöljük a tudománymetriai jelentést leadott kollégákkal. A tájékoztatás tartalmazza az adott időszakban az oktató által elért pontszámot, a saját oktatói csoportjának (egyetemi tanár / egyetemi docens / adjunktus, tanársegéd, tudományos segédmunkatárs) átlagpontszámát, valamint a kari átlagpontszámot. Az adott évben jól teljesítők tudományos pótlékban részesültek. Aki a 2023. évben nem adott le tudománymetriai jelentést, az nem részesülhetett évvégi jutalomban. 
A tudományos teljesítmény értékelése továbbra is a Kari Tanács által megvitatott és 2021 áprilisában elfogadott kibővített tudománymetriai szempontrendszer szerint történt. A korábbi évekhez képest az új tudománymetriai szempontrendszer két újdonságát: 
(1) a Hirsch-index figyelembevételét (H=9, illetve ezt meghaladó értéknél 1,05-től induló, pontonként 5 századdal emelkedő szorzószám formájában); 
(2) az egyetemi tanár / egyetemi docens / adjunktus, tanársegéd, tudományos segédmunkatárs kategóriák egymástól való elkülönítését továbbra is konzekvensen alkalmazzuk.  
 Az idei évtől kezdődően egy értékelési szempontnál történt módosítás: a Q1 – Q4 besorolású folyóiratcikkekért nem tudománymetriai pontot, hanem tarifális pótlékot adunk. Ennek hátterében a teljesítményarányos finanszírozás alapelvei állnak.
A rendelkezésre álló állománytáblában 84 fő oktató, kutató és tanár szerepel. Ebből az oktatók, kutatók kötelesek tudománymetriai jelentést leadni. (A nyelvtanárok pl. szerepelnek az állománytáblában, de tudománymetriai jelentést értelemszerűen nem kell, hogy leadjanak.)
A kutatóprofesszorok, fizetésnélküli szabadságon lévők esetében kötelezően nem várjuk el a jelentés leadását, de bátorítjuk őket arra, hogy számoljanak be tudományos tevékenységükről.
A jelentésekből az alábbi adatok látszanak: 

	Kategória
	Összes fő
	Jelentés leadott fő
	Csoportátlag

	Egyetemi tanár
	24
	21
	83,43

	Egyetemi docens
	34
	31
	36,42

	Adjunktus, tanársegéd, tud. munkatárs
	16
	12
	23,73

	Összesen
	74
	64
	47,86


 
A 84 fős összlétszámból 74 fő oktató és kutató szerepel az állománytáblában. Közülük 3 fő kutatóprofesszor, 2 fő fizetésnélküli szabadságon van, vagyis összesen 69 fő volt köteles jelentést tenni, közülük 64 fő szolgáltatott adatokat. Az egyetemi tanárok körében a kari átlagot meghaladó, a másik két csoporttól pedig jelentősen elszakadó csoportátlag a Hirsch-index szorzószámának alkalmazásából ered. A csoporton belül is a 21 fő jelentést leadó mintegy harmadánál emeli jelentős mértékben a pontszámot.  
4.2. Oktatásmetria
2022 őszi félévének végén második alkalommal értékeltük az oktatók oktatási tevékenységét. A visszaküldött adatlapok feldolgozása után a KMB a 2023. év folyamán több ülésén is megvitatta az oktatásmetriai tábla kibővítésének, módosításának, racionalizálásának lehetőségeit, hogy minél igazságosabb és kiegyensúlyozottabb rendszert alakíthassunk ki az oktatók teljesítményének mérésére. Az ezzel összefüggő megállapításainkat a KMB 9/2023. (IX.07.) számú határozata és a kapcsolódó 2023. július 4-iki és szeptember 7-iki jegyzőkönyvek tartalmazzák. Az eredményeket a kari vezetés elé tártuk. 
A végleges pontozás kialakítása, finomítása folyamatban van. A 2024. év első felében további eszmecsere várható a kari vezetéssel, hogy a tapasztalati eredményeket kiértékeljük és a szempontokat véglegesítsük. A kari vezetés egyetértése esetén a kibővített oktatásmetriai táblázat alapján, lehetőleg 2024. év közepéig, újra felmérjük oktatóink 2023. évben nyújtott oktatással összefüggő teljesítményét. 

Az oktatásmetriai tevékenység során vizsgáljuk és pontozzuk minden oktató tekintetében a következőket:
· tananyag írás,
· tananyag átdolgozás,
· külföldi tanítás,
· idegen nyelven tanított tárgyak,
· évfolyamdolgozat/szakdolgozat/diplomamunka konzultáció,
· vizsgáztatott hallgatók száma,
· záróvizsga bizottsági tagság,
· kötelező óraszámon felül, vagy az alatt tartott órák száma,
· oktatásmódszertani továbbképzésen való részvétel,
· kari TDK és OTDK dolgozat konzulensi tevékenység,
· kari TDK és OTDK dolgozat helyezés,
· egyéb rangos országos vagy nemzetközi versenyre való felkészítés
· OTDK zsűri tagság,
· ÚNKP konzulensi tevékenység,
· tanítási tevékenységen kívüli hallgatói programok szervezése,
· hallgatói rekrutációban való részvétel,
· kari bizottsági tagság.

Általában megállapítható, hogy az oktatók éves óraterhelésében a legutóbbi három évben jelentősebb változás nem volt tapasztalható. A Kar hatékonyan tudja megoldani a meglevő fő- és mellékállású oktatókkal, valamint meghívott előadók bevonásával az oktatással összefüggő feladatokat.

4.3. Hallgatói tehetséggondozás
A kari tehetséggondozásban meghatározó szerepű TDK munkának hagyományosan több eleme van. Ezek a tanszéki tudományos diákkörök, kari TDK-tréningek, valamint az OTDK-ra kvalifikáló Kari Tudományos Diákköri Konferenciák. Emellett rendszeresen tartunk olyan fórumokat, amelyeken a tudományos diákköri mozgalom iránt érdeklő hallgatók számára adunk tájékoztatást a kari hallgatói tudományos életben való részvétel lehetséges formáiról (TDK Börze). A 2023. év első félévét a XXXVI. Országos Tudományos Diákköri Konferenciára való felkészülés és részvétel határozta meg, így csak két kari TDK-ra került sor, összesen két dolgozat bemutatásával. A győri országos versenyen 40 kiváló hallgatónk vett részt, továbbá 20 hallgatói opponens. Az ő felkészítésük intenzív keretek között zajlott, két kihelyezett TDK tréning megtartásával. Az országos megmérettetésen Karunk hallgatói szerezték a legtöbb díjazást, összesen 19 helyezést és 9 további különdíjat, valamint 5 legjobb opponens elismerést is kiérdemeltek versenyzőink.
2023. évben is lehetőséget teremtettünk a legtehetségesebb hallgatóink számára, hogy kiváló írásaikat az interneten elérhető „TehetségPONT” című tanulmánykötet sorozatunkban megjelentethessék. Az ebben az évben rendkívül tartalmas, 462 oldalas 2023-as kiadványban 27 tanulmány kapott helyet: 
https://jak.ppke.hu/storage/tinymce/uploads/Kurunczi_Pogacsas_Varga_A_puro_pura_defluit_aqua_Tehetsegpont_11.pdf?u=1cAme+ 
Tehetséggondozással és a TDK munkával foglalkozó honlapunk is folyamatosan frissül. A hallgatóinkat folyamatosan tájékoztatjuk a szervezett programokról a kari honlapon (http://www.jak.ppke.hu/hallgatoinknak/tdk), a kari TDK Teams-csoportban és a kari közösségi média felületen is. Ezeken a csatornákon hasznos (pl. adatbázishasználatról, kutatásmódszertanról, hivatkozási és szerkesztési tudnivalókról szóló) felkészítő tréninget, kurzust kínáltunk a diákkör tagjainak.
Hallgatóink 2023-ban is számos országos tudományos, szakmai hallgatói versenyen értek el szép eredményeket, amelyekre a felkészüléssel együtt komoly energiát fektettek mind a hallgatók, mind az oktatók. Kiemelésre érdemes az az Országos Polgári Jogi Jogesetmegoldó és Activity verseny, amelyen ezúttal az elhalasztott 2022-es forduló miatt két alkalommal is sor került, és hallgatóink mindkét alkalommal számos díjat nyertek el. Az Alkotmánybírósági Szimulációs verseny, a Kozma Sándor tudományos verseny, a Mailáth György Tudományos Pályázat, amelyeken mind sikerült dobogós helyeket elnyerni. Az Újváry János diplomadíj-pályázaton összesen 4 hallgatónk lett helyezett, és 4 hallgatónk is elnyerte az Apáthy-díjat. 
2023 a nemzetközi porondon is kiemelkedő versenyeredményeket hozott, háromfős csapatunk a Párizsban zajló Cross-Examination Moot Court nemzetközi versenyen 2. helyezést ért el, a csapat egyik tagja pedig kiérdemelte a Compass Lexecon legjobb szakértői keresztkihallgatásért járó különdíját.
A 2023. évben is folytatódott az Ereky István Kutatóközpont, az Idomsoft Zrt. és a PPKE ITK által 2020-ban megkezdett közös kutatása, amelynek célja az állami nyilvántartások informatikai támogatásának jogi keretei, valamint a közigazgatási eljárások elemzése, absztrahálása, és modellezése. Ezen projektbe oktatók mellett 2023-ban két hallgató is bevonásra került, akik reményeink szerint a projekt későbbi éveiben (mivel a projekt 2026-ig tart), mint a kar Doktori Iskolájának hallgatói fognak közreműködni a kutatásban.
Az egyes programok közötti átfedések miatt a tehetséggondozásban érintett hallgatók száma hozzávetőlegesen 60–70 főt érint az elmúlt akadémiai évben. A programok felkészítésében tucatnyi oktató kolléga vállalt tevékeny szerepet.

4.4. Deák Ferenc Továbbképző Intézet 
2023 tavaszi félévében 515 aktív és 45 passzív hallgatója volt a jogi továbbképzéseket szervező kari intézetnek, 2023 őszi félévében pedig 557 aktív és 49 passzív hallgatót tartottak nyilván.
2023 őszén 23 szakunk indult újonnan (19, ha egynek számoljuk a jogász-nemjogász párokat); és 5 szakunk folytatódott korábbról (3, ha egynek számoljuk a jogász-nemjogász párokat), vagyis összesen 28 (22) szakon folyt továbbképzés.
2023. őszén két új szakot hirdettünk meg: a Fogyasztóvédelmi szakjogász szakot (amely sikeresen el is indult), valamint a Katolikus társadalmi tanulmányok szakot, ez utóbbi sajnos kellő számú jelentkező hiányában nem indult.
A korábbi években a bizonytalan járványügyi helyzetre tekintettel a szakirányú továbbképzéseken az oktatás rendje ún. hibrid rendszerben valósult meg, vagyis a jelenléti tanórákat valós időben online is elérhetővé tettük. Ez az oktatási forma a hallgatók körében igen népszerű volt, azonban az oktatókra sokszor aránytalanul és méltatlanul nagy terhet rótt. Több oktatónk el is utasította a felkérésünket erre hivatkozással. Ugyanakkor a hallgatók megkérdezése alapján egyre növekvő arányban igényelnék az online képzéseket, miközben továbbra is jelentős azoknak az aránya, akik a jelenléti képzést tartják hasznosabbnak.
2023. őszén visszatértünk a tisztán jelenléti oktatási formához, és csak kivételes és különösen indokolt (pl. az oktató tartós külföldi tartózkodása) esetben lehetett online megtartani az órákat. Részben ennek is tudtuk be, hogy a korábbi évekhez képest jelentősen visszaesett a jelentkezések száma.
Folyamatosan értékeljük a hallgatói elégedettséget. Az e célra összeállított kérdőívet elektronikusan tölthetik ki a válaszadók. A válaszadási hajlandóság továbbra is 10–15% körül mozog. A visszajelzések alapján azokban az esetekben, ahol az oktatói értékelés elmarad a szak átlagától (ami jellemzően 4-4,5 körül mozog), a szakfelelősök és az érintett oktató bevonásával törekednek az oktatás színvonalának javítására. Oktatói értekezleteken megbeszéljük az eredményeket, szükség esetén új előadókat vonunk be.
A tisztán online szervezett szakvizsga előkészítő tanfolyamokon 2023-ban összesen 250 fő vett részt, ami közel 30%-os növekedést mutatott az előző évi adatokhoz képest. Ez sajnos azt jelzi, hogy a piac jutalmazza a tisztán online képzés lehetőségét.
Az oktatás gyakorlat-orientált jellegéből fakadóan a külsős (megbízási jogviszony alapján foglalkoztatott) oktatóink aránya továbbra is 75% körül mozog azzal együtt, hogy az Intézet folyamatosan törekszik minél több saját, az Egyetemmel munkaviszonyban álló oktató felkérésére.
4.5. Könyvtár 
A könyvtári szolgáltatásokat alapvetően két fő csoportra lehet osztani: egyrészt a hagyományos könyvtári szolgáltatásokra, másrészt az elektronikus szolgáltatásokra. 
· Hagyományos könyvtári szolgáltatás: helyben olvasás, szaktájékoztatás, másolatkészítés, forrásgyűjtés, számítógép használata, adatbázisok használatában való segítségnyújtás, szakdolgozatokba való betekintés, katalógus használatában való segítségnyújtás. 
· Elektronikus könyvtári szolgáltatás: kölcsönözzön ki egy könyvtárost szolgáltatás (dolgozatok megírásában való segítségnyújtás, forrásgyűjtés), szkennelés, irodalomjegyzék összeállításában való segítségnyújtás, adatbázisok távoli hozzáférése.
A 2022/23-es tanév második félévében a könyvek száma 538 kötettel nőtt, míg a 2023/24-es tanév első félévében 1084 kötettel. A könyvbeszerzés alapvetően vásárlás, ajándék és kiadványcsere formájában történik. A folyóiratok beszerzése egyre inkább eltolódik az elektronikus formában beszerzendő folyóiratok felé. 
A beérkezett köteteket feldolgozzuk, és a HunTéka integrált könyvtári rendszerben mindenki számára elérhetővé tesszük az azokról készített bibliográfiai leírást. Ezen a címen érhető el: http://catalogus.jak.ppke.hu/ 2022. július és 2023. december között összesen 2786 tétel, vagyis ennyi új könyv és folyóirat került a katalógusba. 
A könyvek csak a főállású kari oktatók és a munkatársak számára kölcsönözhetők, a hallgatók és a külsős olvasók helyben használhatják az állományt, és másolhatnak a művekből. Az olvasóteremben körülbelül 10.000 kötet várja az olvasni vágyókat, míg az állomány többi része a raktárban, és tanszékeken van elhelyezve. 
A kari szakdolgozatok szolgáltatása is könyvtári feladat, a nyomtatott dolgozatok közül 105 darabot kértek ki a raktárból, és a csak elektronikusan olvasható dolgozatok közül 158 JÁK-os és 72 db BTK-s dolgozatokat szolgáltattunk.
Az olvasói számítógépes munkaállomások száma csökkent, mert a hallgatók szívesebben használják a saját eszközeiket. A 2022-ben kialakított új könyvtári előtér teljes mértékben betölti funkcióját, szívesen használják az egyetemi hallgatók közös tanulásra vagy egy-egy konzultáció helyszínéül.
4.6. Nemzetközi kapcsolatok 
4.6.1. Hallgatói mobilitás
Beutazó hallgatók
Bejövő Erasmus hallgatók: A külföldi Erasmus hallgatók körében továbbra is igen népszerű a Karunk. A 2023. február–júniusi időszakban 36 tavaszi és 16 egészéves, azaz 52 hallgató tanult a Jogi Karon (45 fő volt az előző időszakban). 2023. szeptembere és decembere között: 59 fő vett részt oktatási programunkban. Korábban több diák, 73 fő érkezett be őszre, de a 2023–2024-es tanévben kiegyenlítettebb az őszi és tavaszi diákok létszám aránya, ami kedvezőbb, mint korábban. Legnagyobb számban Franciaországból és Olaszországból, Spanyolországból, többen Németországból, Portugáliából, míg néhány hallgató Dániából, Máltáról, Lengyelországból érkezett hozzánk.
Az Erasmus+ Nemzetközi Kreditmobilitási program keretében nem érkezett most hallgató hozzánk, mert kimerítettük a keretet, de zajlanak az előkészületek a következő szemeszter nyertes pályázatának mobilitásaival kapcsolatban.

Kiutazó hallgatók
2023-ban tanulmányi ösztöndíjjal 44 joghallgató (43 nappali és egy levelező tagozatos hallgató) jutott el 11 országba. Négy különböző idegen nyelven, külföldi részképzésben: 40 fő féléves, 4 fő egész éves tanulmányokban vett részt, összesen 12 997 000 Ft és 8800 euró kari támogatással. Szakmai gyakorlati ösztöndíjjal összesen 6 hallgató volt angol, spanyol, olasz és francia nyelven teljesítve a szakmai követelményeket.

4.6.2. Az oktatói és dolgozói mobilitás jellemzői (KA 131 és KA 1071-es projektek)

Kiutazó oktatók és adminisztratív személyzet
Az oktatói mobilitáson 2023-ban 7 fő kiutazó vett rész 6 országban.
2023-ban 5 személyzeti mobilitás valósult meg munkatársaink részéről, partnerlátogatásokon és nyelvtanfolyamon vettek részt.

Beutazó oktatók és adminisztratív személyzet
Az Erasmus+ program keretében fogadtunk 2 vendégoktatót lengyel, és olasz partner egyetemeinkről és 1 adminisztratív munkatársat a máltai partnerünktől.
A „US Law” programunk keretében a tavaszi és őszi szemeszterben is tartott egy, illetve két oktató az Egyesült Államokból tömbösített kurzust jelenléti oktatással.

További rendezvények felsorolása: 
· Nyári egyetem – JÁK – 2023. július 17–28. Summer School Law Paloznak 
· Summer School – Visegrád  
· Látogatás a katolikus Strathmore Law School, Kenya intézményében – 2023. február 15.	

[image: A képen szöveg látható

Automatikusan generált leírás]								
A hallgatók felvételin vesznek részt, cél, hogy az ország valamennyi régiója, illetve társadalmi osztálya képviselve legyen. Valamennyi hallgató laptopot kap az egyetemtől, hogy teljesíteni tudja feladatait, illetve mindenkit beosztanak egy tanárhoz mentorálásra, ám nem mindenki veszi igénybe ezt a lehetőséget.
A jogi képzés struktúrája: 4 éves egyetemi képzés, utána egy év gyakorlat valamely szakvizsgával rendelkező jogász mellett, utána egyéves képzés a Kenya School of Law-n, utána szakvizsga letétele.



Workshopunk tapasztalatai
[image: A képen személy, fedett pályás, ruházat, bútorok látható

Automatikusan generált leírás]Látogatásunk második napján oktatóink, Csink Lóránt (magyar alkotmányos fejlődés főbb vonásai a rendszerváltás után), Láncos Petra (a nyelvtechnológiák hatása a nyelvi kisebbségek beszélőinek részvételi jogaira) és Gyulavári Tamás (a gig economy dilemmái) hallgatói moderálás mellett rövid előadást tartottak, melyet a hallgatók kérdései, meglátásai követtek. Tapasztalatunk az volt, hogy a hallgatók óriási figyelemmel és érdeklődéssel követték az előadásokat, releváns kérdéseket tettek fel, illetve a felvetett problémákat továbbgondolták és a kenyai viszonyokra kontextualizálták. Összességében az volt a benyomásunk, hogy az angolszász típusú oktatás hagyományain szocializálódtak.

5. A belső audit tapasztalatai
Évente legalább egyszer az EMBB belső audit vizsgálat révén győződik meg a karok minőségbiztosítási tevékenységének – a MAB iránymutatásoknak megfelelő – alakulásáról. 2023. november 7-én a JÁK minőségbiztosítási tevékenységét az egyetemi belső audit vizsgálat áttekintette. Ennek eredményeként a kari minőségcélok és az intézkedési terv megvalósulását, továbbá a KMB üléseinek és határozatainak dokumentálását is megfelelőnek találta.  
6. Javaslatok a jövőre nézve 
[bookmark: _GoBack]A KMB tevékenységének honlapon való transzparensebb megjelenítésében 2022-ben komoly előrelépést tettünk. Az új egyetemi honlap 2023-as bevezetése során az adatátvitel technikai okokból nem valósult meg maradéktalanul, és ez nem csak a KMB működésére vonatkozó dokumentumokat (https://jak.ppke.hu/minosegbiztositasi-bizottsag), de a tanszékek és az oktatók honlapon való adatainak, valamint az angol nyelvű tartalmak transzparens megjelenését is érintette. A 2024-es év feladata lesz a honlap adatainak további pontosítása és kiegészítése. 
A 2023-as minőségcélok megvalósulása tekintetében továbbra is figyelemmel kísérjük, különösen az oktatásmetria terén tett erőfeszítéseink teljesülését, új minőségcélként pedig szerepeltetni kívánjuk az akkreditáció során vizsgált oktatás színvonalának emelésére vonatkozó szempontokat és összegezzük a harmadik misszióval összefüggő feladatokat.
Minőségbiztosítási tevékenységünknek a 2024-es évben is fontos prioritása marad a hallgatókkal és a hivatásrendekkel folytatott párbeszéd, valamint a tehetséges hallgatók sokoldalú támogatása.
  
Budapest, 2024. február 16. 
Dr. Gyulai-Schmidt Andrea
a Kari Minőségbiztosítási Bizottság elnöke

Melléklet:
A Kari Minőségbiztosítási Bizottság Minőségcéljainak nyomonkövetése (2023. december 20.)

